**NAARJÄRVEN SUOJELUYHDISTYS RY**

**TOIMINTAKERTOMUS KAUDELTA 1.6.2013 - 31.5.2014**

Kertomuskausi on yhdistyksen 42. tilikausi. Jäsenmäärä oli edellisvuoden tasolla - 131 jäsentä 156:sta rantapaikasta.

Yhdistyksen tarkoituksena on edistää vesiensuojelua ja pyrkiä turvaamaan Naarjärven säilyminen puhtaana. Yhdistys pyrkii myös ohjeistamaan rannan asukkaita niin, että jokainen voi nauttia muita häiritsemättä järvestä ja sen rannoista. Yhdistyksellä ei ole taloudellisia resursseja eikä suoraa määräysvaltaakaan järven tilan muunlaiseen kohentamiseen kuin informaation jakamiseen ja yleisen luonnonsuojelun edistämiseen jäsenkuntansa kautta.

**Johtokunta**

Johtokuntaan ovat toimintakaudella kuuluneet:

Hanna-Maija Saarimaa, puheenjohtaja

Sanna Ajomaa, sihteeri

Aarno Hiihtola

Harri Peltosalo

Pekka Salomaa

Ari Sirkiä

Jorma Vuoristo

Johtokunnan ulkopuolinen rahastonhoitaja ja jäsenkirjuri Pirjo Laakso

Johtokunta on pitänyt yhden kokouksen ja useita sähköpostineuvotteluja kauden aikana.

Tilintarkastajina toimivat Linnea ja Anssi Halminen. Varatilintarkastajina olivat Pirjo Aapio ja Eila Eronen.

**Toiminta**

Vuosikokous pidettiin Naarilassa 11.8.2013 ja paikalla oli 34 henkeä. Sääntömääräisten asioiden lisäksi kokouksessa keskusteltiin kalastusseurasta ja rapujen koeistutuksesta, järvipuutarhoista, vedenlaadusta, yhdistyksen kotisivuista ja kaislanniitosta. Johtokunnan päätettäväksi annettiin uuden perämoottorin hankinta kaislanniittoa varten.

Yhdistyksen kotisivut osoitteessa [www.naarjarvi.fi](http://www.naarjarvi.fi) otettiin käyttöön edellisen toimintakauden lopulla. Kotisivut on laatinut Naarjärven vapaa-ajanasukas Katja Lampela (Lieska-tuotanto). Kotisivuille on koottu tietoja ajankohtaisista asioista, kokouspöytäkirjoja, toimintakertomuksia ja –suunnitelmia, jäseneksiliittymistiedot, Nautitaan Naarjärvestä-kirjan tilausmahdollisuus jne.

**Talous**

Kaudelle vahvistetut yksikkömaksut ovat olleet kesämökistä 10 €/v sekä Salon kaupungilta 350 €/v, Salon seurakunnalta 150 €/v ja Tieksmäki-Metola kyläyhdistykseltä 30 €/v. Vuosikokous on tehnyt päätöksen että jäsenmaksut peritään henkilöjäseniltä joka toinen vuosi ja yhteisöiltä joka vuosi. Henkilöjäsenten jäsenmaksut on kesällä 2013 laskutettu v. 2014 loppuun.

Tuloslaskelma ajalta 1.6.2013-31.5.2014 näyttää 1 417,92€ ylijäämää. Yhdistyksen tilillä on kauden lopussa rahaa 8 785,69€.

Nautitaan Naarjärvestä –kirjaa on myyty muutama kappale vuoden aikana. Sitä on vielä jäljellä 100 kappaletta.

**Yhteistyötahot**

Yhteistyötä Naarjärven kalastusseuran kanssa on jatkettu yhteisen asian hyväksi. Kalastusseura sijoitti syksyllä 2013 eri puolille järveä 10 sumppua, joissa kussakin oli kuusi lisääntymisiässä olevaa naarasrapua ja neljä urosta. Muutamaa sumppua olivat jäät siirtäneet talven aikana. Sumput nostettiin ylös tarkastamista varten 12.4.14. Muutama yksilö oli kuollut, mutta muuten ravut olivat pirteitä ja lähes kaikkien naarasrapujen pyrstöjen alla oli isot munavarastot. Ravut ovat sumpuissa kesän yli ja niitä ruokitaan säännöllisesti. Mahdolliset ja toivotut ravunpoikaset levittäytyvät sumppujen ympäristöön.

Naarjärven Suojeluyhdistys on toiminut yhteisöjäsenenä Vesistöklinikassa (ent. Kiskon vesistönhoitoyhdistys) jo vuodesta 2004.

**Veden laatu**

Naarjärven veden laatu on pysynyt erittäin hyvänä. Veden ravinnepitoisuuteen on kuitenkin jatkuvasti kiinnitettävä huomiota. Tähän jokainen rannan asukas voi omalla toiminnallaan vaikuttaa esimerkiksi välttämällä pesuaineiden joutumista rantaveteen, imeyttämällä jätevedet ja sijoittamalla käymälät tarpeellisen kauas rannasta jne. Rantakasvillisuutta poistettaessa on huomioitava että kasvillisuus korjataan pois vedestä lisäämästä veden ravinnekuormaa.

Johtokunnan jäseniä vahvistettuna parilla muulla järven rannan asukkaalla teki 27.10.13 katselmuksen Tyrynsuun padolla sen jälkeen, kun johtokuntaan oli otettu yhteyttä sillä ajatuksella, että padon malli vaikuttaisi vedenlaadun huononemiseen ja verkkojen limoittumiseen. Paikalla todettiin, että patorakennelmat olivat kunnossa. Laskuoja on hyvin matala ja padon kautta kulkee niin pieni vesimäärä kerrallaan, ettei se aiheuta vesikerrosten sekoittumista kauempana järvellä.

Lounais-Suomen vesi- ja ympäristötutkimus Oy tutki elokuussa 2013 sinne toimitetun vesinäytteen, joka oli otettu järvessä vuorokauden olleen verkon huuhteluvedestä. Limoittumisen syyksi tutkimuksessa todettiin Hyalotheca dissiliens –koristelevä, joka on tyypillinen makean veden levä. Esiintymät ovat runsastuneet viime vuosina karuissa ja kirkasvetisissä järvissä, jollainen Naarjärvikin on.

**Veden korkeus**

Naarjärven veden korkeus on määritelty 9,35-9,40 välille. Veden korkeus on ollut normaalitasolla koko kauden.

Salossa 29.6.2014

Johtokunta